text: [{"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000004", "text": "Jo\u0301lakalendarin 12. desember \u2013 Dagsins ga\u0301va til ti\u0301n"}, {"text_idx": "#000005", "text": "Ta\u00f0 var ein heilt serlig uppliving, ta\u0301 eg og eini 100 onnur vo\u0301ru savna\u00f0i i\u0301 Reinsari\u0301num til fyrstu av trimum jo\u0301lakonsertum hja\u0301 serstakliga v\u00e6l sp\u00e6landi bo\u0301lkinum Bj\u00f8llubandin. I\u0301 kv\u00f8ld vo\u0301ru gestirnir Gu\u00f0ri\u00f0 Hansdo\u0301ttir, Hallur Joensen og H\u00f8gni Lisberg, men sum ein eyka kalendaraga\u0301va fingu vit eisini Jessicu, do\u0301ttir Hall vi\u00f0 eini vakrari u\u0301tga\u0301vu av \u201cOh Holy Night\u201d."}, {"text_idx": "#000007", "text": "Men einki av hesum er dagsins ga\u0301va i\u0301 dag, i\u0301sta\u00f0in er ta\u00f0 eitt anna\u00f0 absolutt h\u00e6ddarpunkt: deiliga l\u00f8tan, ta\u0301 Gu\u00f0ri\u00f0 Hansdo\u0301ttir bjo\u0301\u00f0a\u00f0i Halli Joensen a\u0301 pallin, og tey saman sungu \u201cBlue Christmas\u201d, eg pilka\u00f0i telefonina u\u0301r lummanum og filma\u00f0i l\u00f8tuna, her er hon:"}, {"text_idx": "#000008", "text": "Nu\u0301 i\u0301 jo\u0301lama\u0301na\u00f0inum, er ein jo\u0301lakalendari er a\u0301 hv\u00f8rjum horni. M\u00e6r so li\u0301kt, so vil eg ikki skilja meg burturu\u0301r, so sja\u0301lvandi er eisini ein jo\u0301lakalendari her a\u0301 Nudlum."}, {"text_idx": "#000009", "text": "Hv\u00f8nn dag fram til jo\u0301la deili eg okkurt gott vi\u00f0 tykkum. Ta\u00f0 kann vera ein go\u0301\u00f0ur sangur, ein go\u0301\u00f0 mynd, ein yrking, eitt vi\u00f0m\u00e6li, ein leinkja, eitt filmklipp, ein s\u00f8ga, ein ga\u0301ta ella okkurt heilt anna\u00f0."}, {"text_idx": "#000010", "text": "Seinastu 19 a\u0301rini ella so, havi eg havt pakkakalendarar til synir mi\u0301nar, li\u0301ltar ga\u0301vur, summar jo\u0301laligar, a\u00f0rar ikki so jo\u0301laligar. Solei\u00f0is ver\u00f0ur eisini her a\u0301 Nudlum."}, {"text_idx": "#000011", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag."}, {"text_idx": "#000012", "text": "Tykkum ynskist ein go\u0301\u00f0ur jo\u0301lama\u0301na\u00f0i."}, {"text_idx": "#000013", "text": "Fari\u00f0 a\u0301 konsert i\u0301 kv\u00f8ld"}, {"text_idx": "#000015", "text": "Ho\u0301ast eg sat uppi a\u0301 loftinum, og ho\u0301ast ljo\u0301\u00f0i\u00f0 ivaleyst ikki var endaliga gj\u00f8rt, so ljo\u0301\u00f0a\u00f0i ta\u00f0 einastandandi vakurt. Gu\u00f0ri\u00f0 sang sum ein eingil, og Bj\u00f8llubandin er framu\u0301r."}, {"text_idx": "#000016", "text": "Stuttligt at hugsa s\u00e6r, at fyri n\u00f8krum fa\u0301um ma\u0301na\u00f0um si\u0301\u00f0an, hev\u00f0i Havnin ikki si\u0301tt egna sp\u00e6lista\u00f0, og nu\u0301 er hetta sp\u00e6lista\u00f0 katalysator fyri n\u00f8krum so fantastiskum, sum hesum jo\u0301lakonsertunum, har tu\u0301 hevur nakrar av okkara fremstu to\u0301nleikarum: Benjamin Petersen, Knu\u0301t Ha\u0301berg Eysturstein, Per Ingvaldi H\u00f8jgaard Petersen og Mikael Blak, i\u00f0 agera hu\u0301sorkestur i\u0301 try\u0301 kv\u00f8ld, og hv\u00f8rt kv\u00f8ldi\u00f0 hava teir so tri\u0301ggjar jo\u0301lastj\u00f8rnur vi\u00f0 s\u00e6r."}, {"text_idx": "#000017", "text": "I\u0301 kv\u00f8ld er ta\u00f0 so Gu\u00f0ri\u00f0 Hansdo\u0301ttir, H\u00f8gni Lisberg og sja\u0301lvur kontrikongurin Hallur Joensen, hvussu feitt er ta\u00f0 ikki. A\u0301 veg u\u0301t av fundinum i\u0301 gja\u0301r kom eg framvi\u00f0 pallinum, har vaktarskifti\u00f0 var, Gu\u00f0ri\u00f0 var li\u00f0ug at venja og Hallur kom a\u0301 pallin. Eg na\u0301ddi li\u0301ka at hoyra hann syngja eina einkulta reglu av einum jo\u0301lasangi, a\u0301\u00f0renn eg fo\u0301r oman til bilin vi\u00f0 vo\u0301n um, at parkeringsv\u00f8r\u00f0arnir vo\u0301ru i\u0301 jo\u0301lahy\u0301ri."}, {"text_idx": "#000018", "text": "Ta\u00f0 vi\u0301sti seg, at teir h\u00f8vdu lagt m\u00e6r eina jo\u0301laga\u0301vu undir viskaran, men jo\u0301laliga i\u0301bla\u0301stur av deiliga to\u0301nleikinum, megna\u00f0i eg ikki so fr\u00e6tt sum at ilskast inn a\u0301 meg sja\u0301lvan um hetta."}, {"text_idx": "#000020", "text": "Ma\u0301nadagin var eg aftur gestur i\u0301 Brunsj fyri at umm\u00e6la fl\u00f8guna \u201cCall For a Revolution\u201d hja\u0301 H\u00f8gna Lisberg. Hetta er 6 fl\u00f8gan hja\u0301 H\u00f8gna, og alla ti\u0301\u00f0ina hava vit uppliva eina bu\u0301nan, og ta\u00f0 gera vit aftur her."}, {"text_idx": "#000021", "text": "Aftur hesafer\u00f0 er fl\u00f8gan framleidd av H\u00f8gna og James Thomas, i\u00f0 eisini framleiddu Hare\u0301 Hare\u0301 og Con Man. James Thomas ljo\u0301\u00f0blanda\u00f0i eisini f\u00f8roysku stuttfl\u00f8guna, i\u00f0 H\u00f8gni gav u\u0301t i\u0301 fj\u00f8r. Teir ba\u0301\u00f0ir rigga o\u0301tru\u0301liga v\u00e6l saman, so ta\u00f0 er gle\u00f0iligt at samstarvi\u00f0 heldur fram."}, {"text_idx": "#000022", "text": "Nu\u0301 havi eg veri\u00f0 so heppin, at hoyrt H\u00f8gna sp\u00e6la tv\u00e6r konsertir seinastu vikurnar, fyrst i\u0301 Reinsari\u0301num vi\u00f0 fullum bo\u0301lki, konsertin var heilt framu\u0301rskarandi go\u0301\u00f0. Hetta var fyrstu fer\u00f0, at eg hoyrdi flestu l\u00f8gini, so eg fekk eitt fyrsta inntrykk, sum var live."}, {"text_idx": "#000023", "text": "So hoyrdi eg hann aftur a\u0301 Hoyma nu\u0301 leygarkv\u00f8ldi\u00f0, har u\u0301trykki\u00f0 var barbera\u00f0 ni\u00f0ur til H\u00f8gna a\u0301 sang og gittar og Benjamin Petersen a\u0301 gittar og ko\u0301r. Nu\u0301 hev\u00f0i eg lurta eftir u\u0301tga\u0301vuni i\u0301 yvir eina viku, so nu\u0301 kendi eg l\u00f8gini no\u0301gv betur. Men hetta at uppliva to\u0301nleikin so naknan ger, at man f\u00e6r eitt heilt anna\u00f0 inntrykk av l\u00f8gunum, og man s\u00e6r betur, hvussu v\u00e6l tey halda sum l\u00f8g."}, {"text_idx": "#000024", "text": "Seinastu tv\u00e6r u\u0301tlendsku fl\u00f8gurnar hja\u0301 H\u00f8gna hava veri\u00f0 heilt fantastiskar, men eisini r\u00e6\u00f0uliga framleiddar, har H\u00f8gni og James Thomas hava sp\u00e6lt flestu ljo\u0301\u00f0f\u00f8ri sja\u0301lvir. Hesafer\u00f0 er ta\u00f0 \u00f8\u00f0rvi\u0301si, nokk fyri fyrstu fer\u00f0 nakranti\u0301\u00f0 hevur H\u00f8gni fingi\u00f0 ein bo\u0301lk, sum livur upp til potentiali\u00f0 hja\u0301 H\u00f8gna, eg haldi serliga at konsertin i\u0301 Reinsari\u0301num vi\u0301sti ta\u00f0."}, {"text_idx": "#000025", "text": "H\u00f8gni sp\u00e6ldi a\u0301 G! i\u0301 sambandi vi\u00f0 Con Man u\u0301tga\u0301vuna, eg haldi, at ta\u00f0 var i\u0301 fj\u00f8r. Ta\u0301 hev\u00f0i hann Jan Ru\u0301na Poulsen og Knu\u0301t Ha\u0301berg Eysturstein vi\u00f0 s\u00e6r, ta\u00f0 var eisini ein framu\u0301r framf\u00f8rsla. Nu\u0301 hevur hann so bygt vi\u0301\u00f0ari a\u0301 tann bo\u0301lkin, har Benjamin Petersen og Mikael Blak eru komnir vi\u00f0."}, {"text_idx": "#000026", "text": "Hetta er ein heilt framu\u0301rskarandi manning, og H\u00f8gni hevur so valt at arrangera l\u00f8gini saman vi\u00f0 teimum (to\u0301 ikki Benjamin), at jamma seg til u\u0301rsliti\u00f0, og ta\u00f0 riggar v\u00e6l, og gevur l\u00f8gunum naka\u00f0 eyka, i\u0301 mun til seinastu u\u0301tga\u0301vurnar, har to\u0301nleikurin er bryggja\u00f0ur saman vi\u00f0 James Thomas i\u0301 uppt\u00f8kuh\u00f8lunum."}, {"text_idx": "#000027", "text": "Eg haldi, at to\u0301nleikurin er nokkso tvi\u0301by\u0301ttur a\u0301 hesari u\u0301tga\u0301vuni, og ta\u00f0 er hann sum so hja\u0301 H\u00f8gna a\u0301 seinastu no\u0301gvu u\u0301tga\u0301vunum, vit hava balladurnar, i\u00f0 eru vakrar og inniligar, og so hava vit eitt slag av moderna\u00f0um og r\u00e6\u00f0uliga funky soul rokki uppa\u0301 tann feita ma\u0301tan."}, {"text_idx": "#000028", "text": "Ta\u00f0 hoyrist v\u00e6l a\u0301 to\u0301nleikinum hja\u0301 H\u00f8gna, at hann er trummuleikari, hetta er ordiliga ru\u0301tmiskur to\u0301nleikur, beati\u00f0 hevur no\u0301gv at siga."}, {"text_idx": "#000029", "text": "Tekstheimurin er heilt o\u0301luksa\u0301liga politiskur, men ta\u00f0 hevur hann veri\u00f0 a\u0301 no\u0301gvum av hansara seinastu u\u0301tga\u0301vum, men kanska serliga tittulin \u201cCall for a Revolution\u201d penslar ta\u00f0 u\u0301t hesafe\u00f0."}, {"text_idx": "#000030", "text": "Lagi\u00f0 er sera funky og livandi. Ta\u00f0 er fyrsta lag a\u0301 fl\u00f8guni og hevur eina a\u0301hugaverda byrjan har lagi\u00f0 akkura\u0301t sum ver\u00f0ur vundi\u00f0 i\u0301 gongd og finnur fo\u0301tafesti\u00f0, i\u00f0 er r\u00e6\u00f0uliga feel good, n\u00e6stan Gorillaz kent. Men teksturin er ultra politiskur, ein regulerur kampsangur, ordiliga 60 a\u0301ra kent, men i\u0301 sera moderna\u00f0um hami. Hetta a\u0301tti at ver\u00f0i\u00f0 slagsangur hja\u0301 anti Wall Street r\u00f8rsluni."}, {"text_idx": "#000031", "text": "Hann tosar um The Tower i\u0301 fleiri sangum m.a. ti\u0301 fyrsta og n\u00e6sta, i\u00f0 er tey i\u0301 tornunum, i\u00f0 bestemma, eg kann bara i\u0301mynda m\u00e6r, at hann tosar um ha\u0301hu\u0301s, har kapitalistarnir sita og bestemma yvir okkum. Hann nevnir t.d. eisini Anonymous, felagsskapin av teldusny\u0301kum, i\u00f0 berjast fyri opinleika og mo\u0301ti o\u0301r\u00e6ttvi\u0301si. Hann sigur:"}, {"text_idx": "#000032", "text": "\u201cRaise Your voices and take what\u2019s yours all you anonymous.\u201d\nSja\u0301lvandi kann ta\u00f0 vera \u00f8ll okkum andlitsleysu, i\u00f0 eru finnir i\u0301 leikinum hja\u0301 kapitialistunum, men eg haldi ikki, at tvi\u0301ty\u0301dningurin er o\u0301tilvita\u00f0ur."}, {"text_idx": "#000034", "text": "Knu\u0301t vi\u00f0 si\u0301num v\u00f8kru sangum"}, {"text_idx": "#000035", "text": "Knu\u0301t Ha\u0301berg Eysturstein hevur, vi\u00f0 On High, givi\u00f0 u\u0301t eina fi\u0301na u\u0301tga\u0301vu vi\u00f0 v\u00f8krum sangum, i\u00f0 enn einafer\u00f0 vi\u0301sa hansara dygdir sum sangari og sangskrivari."}, {"text_idx": "#000036", "text": "LP\u2019in er i\u0301 st\u00f8\u00f0um framu\u0301rskarandi, serliga l\u00f8gini The Road, On High, Growing Old og Revolution of the hearts eru sterk. Me\u00f0an serliga arrangementini av \u00f8\u00f0rum l\u00f8gum ikki heilt liva upp til potentiali\u00f0, i\u00f0 framu\u0301r go\u0301\u00f0u l\u00f8gini hava."}, {"text_idx": "#000038", "text": "Knu\u0301t er ein dugnaligur teksth\u00f8vundur, og skrivar umhugsnar og filosofiskar tekstir."}, {"text_idx": "#000039", "text": "I\u0301 umm\u00e6li mi\u0301num i\u0301 Brunsj, f\u00e6r u\u0301tga\u0301van 4 av 6 stj\u00f8rnum."}, {"text_idx": "#000040", "text": "Fri\u0301ggjakv\u00f8ldi\u00f0 var rokkkv\u00f8ldi\u00f0 a\u0301 AME, og ti\u0301 var ta\u00f0 ivaleyst eisini ho\u0301skandi at har\u00f0asti rokkbo\u0301lkurin a\u0301 skra\u0301nni. Sic gav a\u0301sko\u00f0arunum, ta bestu l\u00f8tuna."}, {"text_idx": "#000041", "text": "Einki bilti vi\u00f0 karmum og innihaldi\u00f0 a\u0301 Atlantic Music Event. Ljo\u0301s, ljo\u0301\u00f0, h\u00f8lini og fleiri av bo\u0301lkunum vo\u0301ru heilt go\u0301\u00f0ir i\u0301 Nor\u00f0urlandahu\u0301sinum fri\u0301ggjakv\u00f8ldi\u00f0. Men einans nakrir fa\u0301ir hundra\u00f0 a\u0301sko\u00f0arar m\u00f8ttu upp."}, {"text_idx": "#000042", "text": "Skra\u0301in a\u0301 fri\u0301ggjakv\u00f8ldi\u00f0 a\u0301 AME var sum heild merkt av minni kendum n\u00f8vnum enn leygarkv\u00f8ldi\u00f0. Gaman i\u0301 her var ikki talan um ny\u0301ggj n\u00f8vn: 200, Gestir, Marius og Sic kunnu neyvan ly\u0301sast sum millum minstu f\u00f8roysku to\u0301nleikan\u00f8vnini, men tey hava to\u0301 ikki li\u0301ka brei\u00f0an fo\u0301lkaligan a\u0301huga sum Lena, Eiv\u00f8r og H\u00f8gni Lisberg. Men her var talan um h\u00f8ga go\u0301\u00f0sku a\u0301 f\u00f8royska partinum av skra\u0301nni."}, {"text_idx": "#000043", "text": "Nor\u00f0urlandahu\u0301si\u00f0 hev\u00f0i saman vi\u00f0 vinnuframastovninum sett eitt imponerandi tiltak saman. Ljo\u0301\u00f0i\u00f0 var alla ti\u0301\u00f0ina gott, og ljo\u0301si\u00f0, i\u00f0 ljo\u0301ssnillingurin Egil B. Hansen sto\u0301\u00f0 fyri, var so o\u0301fatiliga flott. Her var stutt sagt lagt upp til eina sto\u0301rsligna to\u0301nleikauppliving. Men i\u0301 sto\u0301ra to\u0301ma salinum i\u0301 Nor\u00f0urlandahu\u0301sinum tyktist hetta sto\u0301rsligna n\u00e6rum feilplasera\u00f0."}, {"text_idx": "#000044", "text": "Atlantic Music Event uttan kappingina, sum Prix F\u00f8royar finalan gav, hevur mist no\u0301gv av a\u0301sko\u00f0aratokkanum. Talan mundi neyvan vera um sto\u0301rt fleiri enn n\u00f8kur fa\u0301 hundra fo\u0301lk i\u0301 sto\u0301ra salinum i\u0301 Nor\u00f0urlandahu\u0301sinum, og hetta var als ikki nokk fyri at skapa r\u00e6tta stemningin."}, {"text_idx": "#000045", "text": "Bo\u0301lkarnir fingu to\u0301 flest allir gott burturu\u0301r og tyktust ikki sjo\u0301nliga darva\u00f0ir av manglandi a\u0301sko\u00f0arunum. Sto\u0301ra h\u00e6ddarpunkti\u00f0 var uttan iva framf\u00f8rslan hja\u0301 Sic, i\u00f0 var seinasta framf\u00f8rslan a\u0301 skra\u0301nni. Ta\u0301 var naka\u00f0 av fo\u0301lki savna\u00f0 i\u0301 salinum, ho\u0301ast talan ikki var um no\u0301gv fo\u0301lk. Ta\u00f0 er to\u0301 vert at bi\u0301ta merki i\u0301, at n\u00e6rum eingin av teimum tru\u0301gvu fjepparunum sto\u0301\u00f0 frammanfyri pallin, sum tey annars alti\u0301\u00f0 gera."}, {"text_idx": "#000046", "text": "Teir fimm i\u0301 Sic vo\u0301ru komnir har fyri at vi\u0301sa, at bo\u0301lkurin undir r\u00f8ttu k\u00f8rmum kundi liva upp til no\u0301gv ro\u0301stu fl\u00f8guna. Hetta megna\u00f0i Sic til fulnar."}, {"text_idx": "#000047", "text": "Framf\u00f8rslur hja\u0301 Sic hava ofta veri\u00f0 merktar av ringum ljo\u0301\u00f0i, men vi\u00f0 fra\u0301li\u0301ku karmunum i\u0301 Nor\u00f0urlandahu\u0301sinum fingu l\u00f8gini li\u0301v. Melodisku pettini vo\u0301ru v\u00f8kur, og h\u00f8r\u00f0u larmandi pettini vo\u0301ru a\u0301tro\u00f0kandi, h\u00f8r\u00f0 og larmandi. Serliga trummusp\u00e6li\u00f0 hja\u0301 Magnusi var framu\u0301rskarandi. Ru\u0301tmiska tilr\u00e6tta leggingin av l\u00f8gunum hja\u0301 Sic er ein sera sto\u0301r styrki."}, {"text_idx": "#000048", "text": "Mikkjal Gaard Hansen vi\u0301sti enn einafer\u00f0, at hann er ein framu\u0301rskarandi oddama\u00f0ur. Hansara r\u00f8dd fevnir sera vi\u0301\u00f0a, og er li\u0301ka innilig i\u0301 frumro\u0301punum og skra\u0301lunum, sum i\u0301 v\u00f8kru sang pettunum."}, {"text_idx": "#000049", "text": "Framf\u00f8rslan hja\u0301 Sic fall i\u0301 go\u0301\u00f0a j\u00f8r\u00f0 hja\u0301 fleiri av u\u0301tlendsku gestunum, og ta\u00f0 skilst at okkurt a\u0301hugavert samband var\u00f0 skapt."}, {"text_idx": "#000050", "text": "No\u0301gv ringastu framf\u00f8rsluna a\u0301 kv\u00f8ldinum og eisini \u00f8llum vikuskiftinum sto\u0301\u00f0 sviin Jonas Molinder fyri. Fyrrverandi oddama\u00f0urin i\u0301 Molinder Band royndi seg sum einstaklingur. Hann hev\u00f0i sja\u0301lvur s\u00f8kt stu\u00f0ul til fer\u00f0ina og tiki\u00f0 stig til at koma hendan vegin."}, {"text_idx": "#000051", "text": "To\u0301nleikau\u0301tflutningsra\u0301\u00f0ini i\u0301 hinum nor\u00f0urlondunum h\u00f8vdu valt luttakararnar. Men Sv\u00f8ri\u0301ki hev\u00f0i ongan a\u0301huga i\u0301 at senda nakran bo\u0301lk til F\u00f8royar. So ta\u0301 Molinder, i\u00f0 kennir Brand Enni, setti seg i\u0301 samband vi\u00f0 fyrireikararnar, var hildi\u00f0, at betur var vi\u00f0 onkrum umbo\u00f0i fyri Sv\u00f8ri\u0301ki enn ongum."}, {"text_idx": "#000052", "text": "Framf\u00f8rslan var u\u0301t av lagi va\u0301nalig. Molinder sp\u00e6ldi hampuliga v\u00e6l a\u0301 klaver og gittar, men songr\u00f8ddin var li\u0301ti\u00f0 sannf\u00f8randi. L\u00f8gini vo\u0301ru hv\u00f8rki fangandi ella a\u0301hugaverd, og ensku tekstirnir vo\u0301ru heldur hja\u0301lparleysir. Hann tyktist eisini o\u0301tryggur a\u0301 pallinum. Hetta eru undrunarvert, ti\u0301 talan er ikki um ein o\u0301royndan mann, Molinder gevur i\u0301 n\u00e6stum si\u0301na fjo\u0301r\u00f0u fl\u00f8gu u\u0301t. Molinder var ein ring byrjan a\u0301 sy\u0301nisglugga tiltaki\u00f0."}, {"text_idx": "#000053", "text": "Gestir vo\u0301ru settir a\u0301 skra\u0301nna beint eftir Jonas Molinder. Hetta var ikki ein serliga trupul uppga\u0301va, ti\u0301 ta\u00f0 kundi n\u00e6rum bert gerast betur. Planet.fo skilti a\u0301 onkrum u\u0301tlendskum gesti, at ta\u00f0 var ein l\u00e6tti, ta\u0301 Gestir vi\u00f0 si\u0301ni go\u0301\u00f0u framf\u00f8rslu vi\u0301stu, at st\u00f8\u00f0i\u00f0 a\u0301 sy\u0301nisgluggatiltakinum var munandi betur, enn ta\u00f0 sum sviin hev\u00f0i lagt. Gestir hava sp\u00e6lt no\u0301gv vi\u00f0 stru\u0301karum, si\u0301\u00f0an fl\u00f8gan kom u\u0301t i\u0301 fj\u00f8r, men fri\u0301ggjakv\u00f8ldi\u00f0 var bo\u0301lkurin aftur a\u0301 palli uttan uttanhy\u0301sis hja\u0301lp. Hetta var ein fyrimunur i\u0301 n\u00f8krum l\u00f8gum og ein vansi i\u0301 \u00f8\u00f0rum. Ta\u00f0 tyktist sum um Knu\u0301t Ha\u0301berg Eysturstein a\u0301 tangentum fekk eitt sindur betur pla\u0301ss i\u0301 ljo\u0301\u00f0myndini. Hetta gav l\u00f8gunum eitt sindur meira av kanti, enn tey hava, ta\u0301 stru\u0301karar eru vi\u00f0. Men samstundis var ljo\u0301\u00f0myndin ikki li\u0301ka sto\u0301rsligin, sum hon onkunti\u0301\u00f0 hevur veri\u00f0, ho\u0301ast hon enn var sto\u0301r. Bo\u0301lkurin leg\u00f0i fyri vi\u00f0 lagnum Hv\u00f8rt Fo\u0301tafet, i\u00f0 vanliga er eitt av h\u00e6ddarpunktunum a\u0301 eini Gestir konsert, men ta\u00f0 var lagi\u00f0 ikki hesafer\u00f0, lagi\u00f0 var r\u00e6ttiliga v\u00e6l sp\u00e6lt, men bo\u0301lkurin tyktist bert at gerast heitari, og inniligheitin gj\u00f8rdist st\u00f8rri fyri hv\u00f8r lagi\u00f0, i\u00f0 bo\u0301lkurin sp\u00e6ldi."}, {"text_idx": "#000054", "text": "Ho\u0301ast karmarnir vo\u0301ru go\u0301\u00f0ir, so var ra\u00f0fylgjan a\u0301 skra\u0301nni heldur l\u00f8gin. Ta\u00f0 tyktist sera undarligt at seta, Angu Motzfeldt ein fittan sangari og sangskrivara vi\u00f0 kassagittar, at sp\u00e6la aftan a\u0301 sto\u0301ru ljo\u0301\u00f0myndina hja\u0301 Gestir."}, {"text_idx": "#000055", "text": "Ho\u0301ast Angu Motzfeldt er ein sera dugnaligur sangari og sangskrivari, so fo\u0301r luftin eitt sindur u\u0301r tiltakinum, ta\u0301 hann vi\u00f0 kassagittara skuldi fylla pallin har ein rokkbo\u0301lkur frammanundan hev\u00f0i sta\u00f0i\u00f0. L\u00f8gini hja\u0301 Angu vo\u0301ru go\u0301\u00f0 og sera fitt. Angu hevur ein sorgbli\u0301\u00f0an to\u0301na i\u0301 si\u0301num fo\u0301lkakendu l\u00f8gum og ta\u00f0 er ikki uttan ors\u00f8k, at hann ver\u00f0ur kalla\u00f0ur gr\u00f8nlendska u\u0301tga\u0301van av Teiti Men ta\u00f0 var eitt sindur trupult hja\u0301 Angu at fanga teir fa\u0301u a\u0301hoyrarnar, i\u00f0 vo\u0301ru har."}, {"text_idx": "#000056", "text": "Men sta\u00f0festast kann, at Angu er ein framu\u0301rskarandi sangari.. Ta\u00f0 tyktist synd i\u0301 honum, har hann sto\u0301\u00f0 a\u0301 sto\u0301ra pallinum, pu\u0301ra einsamallur og eingin ivi er um, at Angu hev\u00f0i rigga\u00f0 betur a\u0301 eini minni og meira intimari konsert."}, {"text_idx": "#000057", "text": "F\u00f8royski Marius og danski Ave eru tveir bo\u0301lkar, i\u00f0 sp\u00e6la innan somu to\u0301nleikagrein. Ba\u0301\u00f0ir bo\u0301lkar hava grei\u00f0ar tilvi\u0301singar til danskan moderna\u00f0an rokk, so sum Carpark North og Mew. Ti\u0301 var ta\u00f0 ein skilago\u0301\u00f0 avger\u00f0 hja\u0301 fyrireikarunum at leggja hesar bo\u0301lkar vi\u00f0 si\u0301\u00f0una av hv\u00f8r \u00f8\u00f0rum i\u0301 sp\u00e6liskra\u0301nni. Ho\u0301ast bo\u0301lkarnir li\u0301kjast eru teir samstundis sera ymiskir, i\u00f0 ma\u0301tanum teir sp\u00e6la henda to\u0301nleik. F\u00f8royski bo\u0301lkurin sp\u00e6ldi a\u0301\u00f0renn tann danski, og ho\u0301ast framf\u00f8rslan sum so var v\u00e6l sp\u00e6ld, so mangla\u00f0i nervin og inniligheitin, i\u00f0 vit kenna fra\u0301 framf\u00f8rslum hja\u0301 Marius fyrr, um ta\u00f0 vo\u0301ru karmarnir ella okkurt anna\u00f0, i\u00f0 var ors\u00f8k til hetta er ikki til at vita."}, {"text_idx": "#000058", "text": "Ho\u0301ast to\u0301nleikurin ikki er slo\u0301\u00f0bro\u0301tandi, so sp\u00e6ldi Ave v\u00e6l. Framf\u00f8rslan var go\u0301\u00f0 og krydda vi\u00f0 ljo\u0301\u00f0f\u00f8rum, sum einum gomlum u\u0301tvarpsto\u0301li og eini skrivimaskinu, var\u00f0 hon eisini a\u0301hugaverd. Songr\u00f8ddin hja\u0301 sangaranum bar eisini framf\u00f8rsluni v\u00e6l. R\u00f8ddin minti i\u0301 st\u00f8\u00f0um um r\u00f8ddina hja\u0301 Suede sangaranum, Bret Anderson."}, {"text_idx": "#000059", "text": "200 hev\u00f0i fingi\u00f0 til uppga\u0301vu at sp\u00e6la i\u0301millum Ave og Sic, og hetta gj\u00f8rdi bo\u0301lkurin v\u00e6l. 200 var ein orkumbumba og fekk gott li\u0301v i\u0301 teir a\u0301sko\u00f0ararnar, i\u00f0 vo\u0301ru savna\u00f0ir frammanfyri pallin. Framf\u00f8rslan var sum alti\u0301\u00f0 kasta i\u0301 h\u00f8vdi\u00f0 a\u0301 fo\u0301lki vi\u00f0 einum smi\u0301li sum smitta\u00f0i. 200 tri\u0301vist v\u00e6l a\u0301 einum sto\u0301rum palli, og i\u0301 flottum ljo\u0301si\u00f0, vi\u00f0 go\u0301\u00f0um ljo\u0301\u00f0i og v\u00e6l sp\u00e6ldum punk rokki, megna\u00f0u teir tri\u0301ggir at fylla allan pallin."}, {"text_idx": "#000060", "text": "Konsertin vi\u00f0 Gestum a\u0301 Nor\u00f0ur Bryggjuni i\u0301 Keypmannahavn gj\u00f8rdist ein innilig og heit u\u0301tfer\u00f0 i\u0301 ymiskar partar av rokkinum."}, {"text_idx": "#000061", "text": "Gestir hava seinastu a\u0301rini sp\u00e6lt heyst konsertir i\u0301 Keypmannahavn. I\u0301 fj\u00f8r og fyrra a\u0301ri\u00f0 var ta\u00f0 i\u0301 sambandi vi\u00f0 AME tilt\u00f8kini og pallurin var Vega. Men i\u0301 a\u0301r var ta\u00f0 ovasta h\u00e6ddin a\u0301 Nor\u00f0ur Bryggjuni, i\u00f0 var karmur um Gestir, i\u00f0 vitja\u00f0u leygarkv\u00f8ldi\u00f0. Ho\u0301ast Gestir i\u0301 a\u0301r vo\u0301ru einsamallir a\u0301 sp\u00e6liskra\u0301nni, so var r\u00e6ttiliga fitt av fo\u0301lki savna\u00f0 a\u0301 gamla pakkhusloftinum. Sto\u0301lar\u00f8\u00f0ini, i\u00f0 vanliga geva ru\u0301minum ein eitt sindur stirvnan da\u0301m vo\u0301ru burtur, og i\u0301 sta\u00f0in sto\u0301\u00f0u sto\u0301lar u\u0301ti vi\u00f0 veggin, n\u00f8kur bor\u00f0 sto\u0301\u00f0u mitt i\u0301 ru\u0301minum, og annars var go\u0301lvi\u00f0 to\u0301mt framman fyri pallin. Um \u00e6tlanin var at skapa eina standi konsert, so miseydna\u00f0ist ta\u00f0. Ti\u0301 fo\u0301lk setti seg beint a\u0301 go\u0301lvi\u00f0. Men til hesa konsertina tyktist hetta ho\u0301skandi og sto\u0301lar\u00f8\u00f0ini h\u00f8vdu veri\u00f0 ov reglulig til heitu og inniligu upplivingina, i\u00f0 konsertin gj\u00f8rdist"}, {"text_idx": "#000062", "text": "Konsertin var by\u0301tt i\u0301 tvey sett. Eg skilti a\u0301 trummuleikaranum Jo\u0301gvan Andreas a\u0301 Bru\u0301nni, at hetta var ikki upprunaliga \u00e6tlanin hja\u0301 bo\u0301lkinum, men at fyrireikararnir h\u00f8vdu kravt, at teir h\u00f8vdu ein ste\u00f0g. Hvussu er og ikki, so tyktist ste\u00f0gurin sera ho\u0301skandi, og settini tyktust eisini at hava hv\u00f8r si\u0301n samleika."}, {"text_idx": "#000063", "text": "I\u0301 fyrra settinum sp\u00e6ldu stru\u0301kararnir Angelika og To\u0301ri ein sto\u0301ran leiklut, l\u00f8gini vo\u0301ru sum heild heldur fri\u00f0arligari enn l\u00f8gini i\u0301 seinna setto. Ta\u00f0 var merkisvert hvussu v\u00e6l bo\u0301lkurin sp\u00e6ldi. Hetta vi\u0301sti veruliga ti\u0301 sto\u0301ru menningina Gestir eru farin i\u0301 gj\u00f8gnum, b\u00e6\u00f0i hv\u00f8r to\u0301nleikari i\u0301 s\u00e6r og sum bo\u0301lkur, hetta si\u0301\u00f0an bo\u0301lkurin kom fram a\u0301 f\u00f8royska to\u0301nleikapallinum."}, {"text_idx": "#000064", "text": "Stru\u0301kararnir lyftu l\u00f8gini og gj\u00f8rdu tey uppaftur meira innilig. Men bo\u0301lkurin vi\u0301sti eisini, at hann dugdi at larma hetta kom til sjo\u0301ndar i\u0301 larmuttum pettum, t.d i\u0301 U\u0301r undirgrundini, i\u00f0 var ta\u00f0 fyrsta lagi\u00f0, har Knu\u0301t Ha\u0301berg Eysturstein tra\u00f0ka\u00f0i ordiliga i\u0301 karakter, sum vit eru von at si\u0301ggja hann i\u0301 eitt nu\u0301 Marius. Hetta skal ikki si\u0301ggjast sum kritikkur av sp\u00e6linum hja\u0301 Knu\u0301ti, i\u00f0 var gott alt kv\u00f8ldi\u00f0, men i\u0301 Marius er man farin at v\u00e6nta \u00f8giliga no\u0301gv av honum, og i\u0301 p\u00f8rtum av konsertini leygarkv\u00f8ldi\u00f0, tyktist hansara leiklutur ikki eins ty\u0301dningarmikil sum i\u0301 Marius. Stru\u0301kararnir stjo\u0301lu eitt sindur av hansar toru. Men so i\u0301 \u00f8\u00f0rum l\u00f8gum var Knu\u0301t sera markantur. Hetta var t.d. galdandi i\u0301 U\u0301r undirgrundini og i\u0301 fyrra parti av seinna setti, ta\u0301 stru\u0301kararnir ikki vo\u0301ru vi\u00f0. Konsertin fekk eina l\u00f8tu ein eitt sindur punkkendan da\u0301m, og Gestir rokka\u00f0u v\u00e6l og vir\u00f0iliga."}, {"text_idx": "#000065", "text": "\u00d8ll l\u00f8gini i\u0301 seinna setti sto\u0301\u00f0u sterk, nevnast kunnu l\u00f8g sum Hv\u00f8rt Fo\u0301tafet, Synd, Heimloysi, i\u00f0 vo\u0301ru sera sterk, og tu\u0301 sat vi\u00f0 eini kenslu av, at i\u0301 larmutta rokkinum eru Gestir bestir. Ta\u0301 stru\u0301kararnir komu vi\u00f0 aftur i\u0301 seinnu helvt av \u00f8\u00f0rum setti, sluppu vit endiliga at uppliva stru\u0301kararnar villar i\u0301 villu pettunum, hetta hev\u00f0i eg sakna\u00f0 i\u0301 st\u00f8\u00f0um. To\u0301 so, henda uppliving gj\u00f8rdist ikki optimal. Ljo\u0301\u00f0ma\u00f0urin, i\u00f0 annars gj\u00f8rdi eitt gott arbei\u00f0i\u00f0 alt kv\u00f8ldi\u00f0, gloymdi hv\u00f8rja fer\u00f0 at skru\u0301va stru\u0301kararnar har\u00f0ari fra\u0301, ta\u0301 hini ljo\u0301\u00f0f\u00f8rini fo\u0301ru at larma, og ti\u0301 drukna\u00f0i sp\u00e6li hja\u0301 Angeliku og To\u0301ra fleiri fer\u00f0ir i\u0301 larminum."}, {"text_idx": "#000066", "text": "Konsertin enda\u00f0i vi\u00f0 eini sera go\u0301\u00f0ari u\u0301tga\u0301vu av Burtur fra\u0301 Toftunum, a\u0301\u00f0renn ein rokku\u0301tga\u0301va av D\u00f8gg var\u00f0 sp\u00e6ld sum eykalag. Fyrra sett var enda\u00f0 vi\u00f0 eini fri\u00f0arligari u\u0301tga\u0301vu av D\u00f8gg, i\u00f0 O\u0301lavur og stru\u0301kararnir sp\u00e6ldu einsam\u00f8ll. Men i\u0301 eykalagnum var\u00f0 lagi\u00f0 rokka\u00f0, sum onganti\u0301\u00f0 a\u0301\u00f0ur. Ta\u00f0 var inniligt og o\u0301gvisligt, og tu\u0301 vart ikki i\u0301 iva um, at hetta var endin a\u0301 konsertini, eitt veruligt brak. Ta\u00f0 taldi ti\u0301 ikki upp fyri konsertupplivingina, at O\u0301lavur lat seg klappa inn aftur a\u0301 pallin enn einafer\u00f0, har hann framf\u00f8rdi eitt av si\u0301num gomlu l\u00f8gum."}, {"text_idx": "#000067", "text": "Samanumtiki\u00f0 var konsertin sera fj\u00f8lbroytt. Hon skifti\u00f0 millum ta\u00f0 inniliga, ta\u00f0 gandakenda og ta\u00f0 o\u0301gvilisliga og larmanandi og Gestir meistra\u00f0u alt."}, {"text_idx": "#000068", "text": "Visuelt er bo\u0301lkurin vor\u00f0in no\u0301gv meira u\u0301teftir vendur, og tu\u0301 ver\u00f0ur nu\u0301 drigin vi\u00f0 sum a\u0301sko\u00f0ari. A\u0301 konsertini leygarkv\u00f8ldi\u00f0 koyrdi filmur a\u0301 l\u00f8rifti aftan fyri bo\u0301lkin. Hesin rigga\u00f0i i\u0301 st\u00f8\u00f0um v\u00e6l, men tyktist i\u0301 sto\u0301ran mun ikki at hava so no\u0301gv uppa\u0301 seg."}, {"text_idx": "#000069", "text": "Myndir tiknar av Si\u0301muni Jo\u0301anesarson Hansen"}, {"text_idx": "#000070", "text": "Mentanarhu\u0301si\u00f0 i\u0301 Fuglafir\u00f0i livdi enn einafer\u00f0 upp til heiti\u00f0, besta konsertsta\u00f0 i\u0301 F\u00f8royum. Fra\u0301li\u0301kir f\u00f8royingar og garrvillir normenn skiftust um at bergtaka og to\u0301nlistarliga ru\u0301sa."}, {"text_idx": "#000071", "text": "Ga\u030ate vitja\u00f0u F\u00f8royar a\u0301 seinasta G-Festivali. Tey bor\u00f0reiddu har vi\u00f0 eini av betru framf\u00f8r\u00f0slunum a\u0301 einum annars framu\u0301r festivali. So vo\u0301nirnar vo\u0301ru r\u00e6ttuliga sto\u0301rar a\u0301\u00f0renn konsertina. Eisini hini n\u00f8vnini vo\u0301ru spennandi a\u0301 pappi\u0301rinum. Lama Sea og Makrel, sum hava veri\u00f0 millum jaligastu upplivingarnar i\u0301 Prix F\u00f8royar kappingini og so Knu\u0301t Ha\u0301berg Eysturstein. Eg hev\u00f0i onganti\u0301\u00f0 hoyrt Knu\u0301t solo, so ta\u00f0 var ikki minni\u00f0 spennandi."}, {"text_idx": "#000074", "text": "Hann er ein f\u00f8ddur frontfigurur. Hevur eina go\u0301\u00f0a r\u00f8dd, eina Roy Orbisonsliga u\u0301tstra\u0301ling og \u00f8\u00f0iligar ga\u0301vir at skriva penan og gla\u00f0an popp vi\u00f0 einum serf\u00f8royskum eygnabra\u0301\u00f0i. Tankarnir fo\u0301ru beint til Martin Joensen. Hetta to\u0301 uttan, at l\u00f8gini mistu si\u0301tt Knu\u0301tleika."}, {"text_idx": "#000075", "text": "Enn vo\u0301ru ikki so no\u0301gv komin a\u0301 konsert, men tey sum vo\u0301ru har livdu v\u00e6l vi\u00f0 i\u0301 framf\u00f8rsluni. Knu\u0301t og bo\u0301lkurin hja\u0301 honum sp\u00e6ldu l\u00f8g av fyrstu fl\u00f8guni hja\u0301 honum, og okkurt ny\u0301tt. Framf\u00f8rslan av lagnum \u201cI\u0301 hesi na\u0301tt\u201d var ordiliga go\u0301\u00f0. Ny\u0301ggja lagi\u00f0 \u201cSpark\u201d, var \u00f8\u00f0iliga sto\u0301rsligi\u00f0 og besta av ny\u0301ggju l\u00f8gunum. Me\u00f0an stilla lagi\u00f0 \u201cSlip away\u201d ikki heilt var li\u0301ka fangandi sum restin av tilfarinum. Ein kontritolking av lagnum \u201cShine\u201d av fl\u00f8guni, var eisini eitt h\u00e6ddarpunkt."}, {"text_idx": "#000076", "text": "Seinasta lagi\u00f0 \u201cRoads\u201d, var ein blanda uppliving, fyrsta l\u00f8tan var \u00f8\u00f0iliga einkisigandi, til endin byrja\u00f0i. Spakuliga vaks larmurin av ljo\u0301\u00f0f\u00f8runum til O\u0301ljo\u0301\u00f0i at enda, var sum ein veggur av ljo\u0301\u00f0i. Ein kraftmikil endi a\u0301 einari gla\u00f0ari framf\u00f8r\u00f0slu."}, {"text_idx": "#000077", "text": "DJ-Switch skru\u0301va\u00f0i aftur diskoteksto\u0301nleikin hart fra\u0301 og salurin t\u00f8mdist skjo\u0301tt. Tey yngstu vo\u0301ru verandi inni\u00f0 og n\u00f8kur av teimum dansa\u00f0u."}, {"text_idx": "#000078", "text": "Makrel vo\u0301ru n\u00e6stir a\u0301 pallin, og salurin fyltist skjo\u0301tt aftur. Makrel eru vor\u00f0nir eitt sto\u0301rt navn i\u0301 F\u00f8royum. Flokkurin av bla\u00f0ungum gentum frammanfyri pallin vi\u0301sir, at a\u0301sko\u00f0arafj\u00f8ldin er broytt. Fra\u0301 at ver\u00f0a stuttligir rokkarar, eru Makrel farnir egnar vegir. To\u0301nleikurin er eitt slag av o\u0301tru\u0301liga sterkum og v\u00f8krum rokkto\u0301nleiki."}, {"text_idx": "#000079", "text": "Gittarleikarin Rasmus Rasmussen er so o\u0301tru\u0301liga ga\u0301vuri\u0301kur. Man ivast onga l\u00f8tu i\u0301 hvussu sto\u0301ran ty\u0301dning hann hevur fyri bo\u0301lkin. Men allir hinir hava eisini ment seg, og mest av \u00f8llum hava teir ment seg sum bo\u0301lkur. Framf\u00f8rslan av instrumentala lagnum \u201cPress Escape\u201d av \u201cMakrel stinkar\u201d, vi\u0301sti hvussu no\u0301gv bo\u0301lkurin hevur ment seg. Ho\u0301ast eg eigi \u201cMakrel stinkar\u201d, og havi hoyrt lagi\u00f0 fleiri fer\u00f0, hevur ta\u00f0 ikki sagt m\u00e6r naka\u00f0 serligt. Men sp\u00e6lt av ny\u0301ggja Makrel, var ta\u00f0 framu\u0301rskarandi."}, {"text_idx": "#000080", "text": "Devilska lagi\u00f0 Beelsebub av Wonderland fl\u00f8guni ljo\u0301\u00f0a\u00f0i meira devilskt enn nakranti\u0301\u00f0 fyrr, og vakurleikin i\u0301 Euphoria gj\u00f8rdist enn vakrari sammett vi\u00f0 devilskapin sum var. Eisini var framf\u00f8rslan av lagnum Wonderland framu\u0301r."}, {"text_idx": "#000081", "text": "Leygarkv\u00f8ldi\u00f0 gj\u00f8rdust Makrel fyrstu fer\u00f0 nummar eitt a\u0301 15 teimum bestu, vi\u00f0 lagnum Forever and Beyond. Hetta man vera besta lag, sum teir hava gj\u00f8rt. Ti\u0301 gj\u00f8rdist lagi\u00f0 ein sera passandi endi a\u0301 eini framf\u00f8r\u00f0slu, sum r\u00f8rdi og bergto\u0301k. Makrel h\u00f8vdu allan salin vi\u00f0 s\u00e6r."}, {"text_idx": "#000082", "text": "DJ-Switch megna\u00f0i skjo\u0301tt at t\u00f8ma salin, og mest tey sera fullu og tey yngstu vo\u0301ru verandi inni\u00f0. Heldur ikki nu\u0301 dansa\u00f0u serliga no\u0301gv. Men hetta broytti ikki lagavali\u00f0 hja\u0301 unga pla\u0301tuvendaranum."}, {"text_idx": "#000083", "text": "Ga\u030ate var n\u00e6sti bo\u0301lkur a\u0301 pallin, og me\u00f0an ljo\u0301\u00f0i\u00f0 av introi\u00f0ini hja\u0301 Ga\u030ate braka\u00f0i fyltist salurin. Fo\u0301lk tro\u00f0ka\u00f0u seg fram i\u0301mo\u0301ti pallinum. Fra\u0301 fyrstu to\u0301nunum Ga\u030ate sp\u00e6ldi var salurin a\u0301 gosi\u00f0. Sja\u0301lvdan hava so no\u0301gv fo\u0301lk hoppa so leingi i\u0301 Fuglafir\u00f0i. Tann sum hoppa\u00f0i mest, var to\u0301 gittarleikarin i\u0301 Ga\u030ate. Eg havi onganti\u0301\u00f0 s\u00e6\u00f0 eitt fo\u0301lk leika so illa i\u0301, og hann sp\u00e6ldi fra\u0301li\u0301kt a\u0301 gittar me\u00f0an hann gj\u00f8rdi ta\u00f0."}, {"text_idx": "#000084", "text": "Trummir, bassur, violin, gittar og ein o\u0301tru\u0301lig sangr\u00f8dd. Onkunti\u0301\u00f0 sp\u00e6lir violinleikarin keyboard, og onkunti\u0301\u00f0 syngur bassleikarin eitt sindur. Men samanumtiki\u00f0 er konsepti\u00f0 hja\u0301 Ga\u030ate li\u0301kt ti\u0301 hja\u0301 Ty\u0301r. L\u00f8g vi\u00f0 i\u0301bla\u0301stri u\u0301r gomlum vi\u0301sum, sp\u00e6ld av einum rokkbo\u0301lki, ikki so no\u0301gv roks. Sangr\u00f8ddin hja\u0301 Gunnhild er ein av st\u00f8rstu styrkjunum hja\u0301 bo\u0301lkinum. Hetta vita tey v\u00e6l av, og byggja ti\u0301 l\u00f8gini upp kring hennara r\u00f8dd. Hetta hev\u00f0i ti\u0301anverri vi\u00f0 s\u00e6r, at fyrstu no\u0301gvu l\u00f8gini tykstust heldur einsta\u0301tta\u00f0 fyri hendan umm\u00e6laran. Ta\u0301 hugsa\u00f0 ver\u00f0ur um, hvussu v\u00e6l Clickhaze dugdu at gera l\u00f8g vi\u00f0 i\u0301bla\u0301stri u\u0301r vi\u0301sum og kv\u00e6\u00f0um spennandi og fj\u00f8lbroytt, so h\u00f8vdu Ga\u030ate no\u0301gv at l\u00e6ra."}, {"text_idx": "#000085", "text": "Men sum rokkkonsert var einki at klaga um. A\u0301sko\u00f0ararnir ko\u0301ka\u00f0u, sum eg onganti\u0301\u00f0 havi uppliva\u00f0 fyrr. Mi\u00f0skei\u00f0is i\u0301 konsertini fo\u0301r sangarinnan av pallinum i\u0301 tvey l\u00f8g. Violin gj\u00f8rdist h\u00f8vu\u00f0sljo\u0301\u00f0f\u00f8ri. Ga\u030ate sp\u00e6ldi rokkandi sp\u00e6limannsto\u0301nleik, sum hev\u00f0i fingi\u00f0 Kristian Blak til at trampa\u00f0 i\u0301 go\u0301lvi\u00f0. Nu\u0301 kom vend i\u0301 konsertina. L\u00f8gini gj\u00f8rdust betur og eitt sindur meira fj\u00f8lbroytt. Eg var to\u0301 ikki rivin li\u0301ka no\u0301gv vi\u00f0 av hesari framf\u00f8rsluni sum av Makrel."}, {"text_idx": "#000086", "text": "Ga\u030ate sp\u00e6ldu fleiri eykal\u00f8g, og takka\u00f0u fyri eina fantastiska uppliving."}, {"text_idx": "#000087", "text": "DJ Switch t\u00f8mdi si\u0301\u00f0an aftur salin, og ti\u0301anverri fyri seinasta bo\u0301lkin Lama Sea, valdi meirilutin ikki at koma inn aftur. Lama Sea settu punktum a\u0301 kv\u00f8ldi\u00f0. Teir sp\u00e6ldu si\u0301n deiliga gla\u00f0a moderna\u00f0a rokkto\u0301nleik. Eg haldi, at tann sp\u00e6ligle\u00f0in, sum bo\u0301lkurin hevur, smittar illa. Ho\u0301ast flestu a\u0301sko\u00f0ararnir vo\u0301ru mo\u0301\u00f0ir aftan a\u0301 eitt langt rokkkv\u00f8ld, fingu Lama Sea smi\u0301lini fram a\u0301 varrunum."}, {"text_idx": "#000088", "text": "Teir ey\u00f0kendu kl\u00e6dningarnir vo\u0301ru hongdir i\u0301 ska\u0301pi\u00f0. Ta\u00f0 var r\u00e6ttuliga ke\u00f0iligt, ti\u0301 konsepti\u00f0 mangla\u00f0i okkurt. Ta\u00f0 tyktis ikki li\u0301ka gj\u00f8gnumf\u00f8rt. Vo\u0301nandi ver\u00f0a kl\u00e6dningarnir funnir framaftur til n\u00e6stu konsert."}, {"text_idx": "#000089", "text": "Ta\u0301 Lama Sea vo\u0301ru lidnir, to\u0301k DJ Switch aftur yvir. Nu\u0301 gekk betur, no\u0301gv dansa\u00f0u og tey sum vo\u0301ru eftir tyktust at hugna s\u00e6r. Eg fo\u0301r til Havnar."}]